Broj: 711-I-196-P-201-19/21-06-19

Zagreb, 8. siječnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Đure Bukvića, općinskog načelnika Općine Lukač, Nenada Horvatića, općinskog načelnika Općine Ljubešćica i Slavka Prišćana, općinskog načelnika Općine Rovišće,** na 110. sjednici, održanoj 8. siječnja 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Đure Bukvića, općinskog načelnika Općine Lukač, Nenada Horvatića, općinskog načelnika Općine Ljubešćica i Slavka Prišćana, općinskog načelnika Općine Rovišće, neće se pokrenuti, s obzirom da iz prikupljenih podataka i dokumentacije, u vezi okolnosti primanja jednokratne naknade za rad u Savjetu Izvršnog odbora Hrvatskog nogometnog saveza, ne proizlazi da je u postupanju dužnosnika došlo do moguće povrede odredbi ZSSI-a.**

Obrazloženje

Povjerenstvo je dana 12. lipnja 2019.g. otvorilo predmet protiv dužnosnika Đure Bukvića, općinskog načelnika Općine Lukač, Nenada Horvatića, općinskog načelnika Općine Ljubešćica i Slavka Prišćana, općinskog načelnika Općine Rovišće temeljem novinskog članka objavljenog internetskom portalu indeks.hr. pod naslovom „ Članovi Šukerovog Izvršnog odbora isplatili si 3,2 mil. Kuna nagrade sa SP-a“. U predmetnom novinskom članku navedeno je, između ostalog, kako su si članovi Izvršnog odbora Hrvatskog nogometnog saveza, ispred kojih stoji Davor Šuker, sami sebi isplatili pozamašne novčane nagrade zbog uspjeha hrvatske nogometne reprezentacije na Svjetskom nogometnom prvenstvu u Rusiji. Nadalje, u predmetnom članku navodi se kako se iz krugova bliskih HNS-u doznaje da se radi o jednokratnim novčanim isplatama koje su dobili svi članovi Izvršnog odbora, ukupno čak njih 16 od kojih je član Izvršnog odbora HNS-a Đuro Bukvić, ujedno i HDZ-ov načelnik Općine Lukač, u imovinskoj kartici ispunjenoj 31. prosinca prošle godine uz svoju plaću u iznosu od 12.586,81 kunu mjesečno, u rubrici "podaci o ostalim prihodima” naveo neto iznos od 196.400 kuna te da je taj novac primio, kako stoji u imovinskoj kartici, "od sportske djelatnosti”. Nadalje, navodi se da je član Izvršnog odbora HNS-a Nenad Horvatić (HDZ), koji je također istodobno i načelnik Općine Ljubešćica, u svojoj imovinskoj kartici ispunjenoj 29. prosinca prošle godine u rubrici ’’podaci o ostalim prihodima” naveo je iznos ”od sportske djelatnosti” u visini od 197.644 kune neto, što značajno nadmašuje njegovu godišnju plaću općinskog načelnika koja mjesečno iznosi 10.367,64 kune neto te da je treći član Izvršnog odbora i istodobno načelnik općine Slavko Prišćan, kako stoji u evidenciji Povjerenstva za odlučivanje o sukobu interesa, nije prijavio promjene u svojoj imovinskoj kartici tijekom prošle godine. Nadalje, u predmetnom novinskom članku navodi se da je dužnosnik Prišćan na upit novinara zašto primanje nije prijavio u svoju imovinsku karticu odgovorio kako je to učinio elektroničkim putem, a potom poslao i screenshot sa stranice Povjerenstva u kojem se vidi da je to u elektroničkom obliku učinio 31. prosinca prošle godine te da mu je isplaćeno 198.132 kune i da je to nagrada koju su dobili i drugi članovi Izvršnog odbora HNS-a za uspješan rad. Dodao je i da na taj iznos mora platiti porez te je nakon toga kao dokaz poslao prijavu o primljenom iznosu, a u prijavi se pokazalo da je riječ o neto iznosu Nadalje, u članku se navodi da su sva trojica koji su članovi Izvršnog odbora HNS-a istodobno i državni dužnosnici (načelnici općina) te da su u jednoj godini, 2018., primili iznose koji značajno nadmašuju njihova godišnja primanja koja, kako se može vidjeti, nisu mala. Nadalje, u članku se zaključuje da ako je iznos isplaćen kao nagrada, a kako se zasad čini, to je problem jer prema Zakonu o sprečavanju sukoba interesa dužnosnici ne smiju primati poklone čija je vrijednost veća od 500 kuna. A ovdje se radi o gotovo 400 puta većem iznosu.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 3. stavkom 1. točkom 39. ZSSI-a propisano je da su općinski načelnici, gradonačelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Đuro Bukvić bio općinski načelnik Općine Lukač u mandatu kao i da ponovno obnaša navedenu dužnost od 26. svibnja 2017.g.. Nadalje, Povjerenstvo je uvidom u Registar dužnosnika utvrdilo da je Nenad Horvatić obnašao dužnost općinskog načelnika Općine Ljubešćica u mandatu 2013.g.-2017.g. kao i da navedenu dužnost ponovno obnaša od 25. svibnja 2017.g., dok je Slavko Prišćan dužnost općinskog načelnik a Općine Rovišće obnašao u mandatu 2013.-2017.g. te navedenu dužnost ponovno obnaša od 26. svibnja 2017.g. Stoga su, povodom obnašanja navedenih dužnosti, dužnosnik Đuro Bukvić, Nenad Horvatić i Slavko Prišćan, obvezni postupati sukladno odredbama ZSSI-a.

Člankom 11. ZSSI-a propisano je da se darom u smislu ovog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Stavkom 2. istog članka propisano je da se ne smatraju darovima u smislu navedenog Zakona uobičajeni darovi između članova obitelji, rodbine i prijatelja te državna i međunarodna priznanja, odličja i nagrade, a stavkom 3. da dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja.

Člankom 13. ZSSI-a propisano je da za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je zakonom drugačije propisano. Stavkom 2. istoga članka propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. Stavkom 3. propisano je da prethodno odobrenje Povjerenstva iz stavka 2. ovog članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje, a stavkom 4. da su dužnosnici obvezni prijaviti Povjerenstvu prihode iz stavka 2. i 3. ovog članka.

Člankom 14. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima. Stavkom 2. istoga članka propisano je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Uvidom u Izvješća o imovinskom stanju dužnosnika Đure Bukvića Povjerenstvo je utvrdilo da je dužnosnik u Izvješću podnesenom dana 31. prosinca 2018.g. u rubrici „Podaci o ostalim prihodima“ naveo da je od Hrvatskog nogometnog saveza na mjesečnoj razini primio iznos od 197.644,00 kuna i to na temelju obavljanja sportske djelatnosti. Dana 10. siječnja 2019.g. dužnosnik je podnio novo Izvješće s namjerom ispravka navedenog podatka te je u istome podatak ispravio na način da je naveo kako se radi o iznosu na godišnjoj razini.

Uvidom u Izvješća o imovinskom stanju dužnosnika Nenada Horvatića Povjerenstvo je utvrdilo da je dužnosnik u Izvješću podnesenom dana 29. prosinca 2018.g. u rubrici „Podaci o ostalim prihodima“ naveo da je od Hrvatskog nogometnog saveza na mjesečnoj razini primio iznos od 196.400,00 kuna i to na temelju obavljanja sportske djelatnosti.

Uvidom u Izvješća o imovinskom stanju dužnosnika Slavka Prišćana Povjerenstvo je utvrdilo da je dužnosnik u Izvješću podnesenom dana 31. prosinca 2018.g. u rubrici „Podaci o ostalim prihodima“ naveo da je od Hrvatskog nogometnog saveza na godišnjoj razini primio iznos od 198.132,00 kuna i to na temelju obavljanja sportske djelatnosti.

Povjerenstvo je od Hrvatskog nogometnog saveza, radi donošenja odluke o tome postoje li okolnosti koje ukazuju na povredu odredbi ZSSI-a, zatražilo podatke o tome jesu li navedeni dužnosnici članovi Izvršnog odbora ili Savjeta Izvršnog odbora HNS-a, tko je sve član Izvršnog odbora HNS-a te koje su vrste primitaka su primali navedeni dužnosnici od HNS-a u 2018.g. i jesu li navedeni primici vezani uz obavljanje funkcija članova Izvršnog odbora HNS-a ili za neki drugi posao i koji.

Na traženje Povjerenstva HNS odgovorio je dopisima od dana 12. studenog 2019.g. i 24, studenog 2020.g. navodeći da su navedeni dužnosnici članovi Savjeta Izvršnog odbora HNS-a te da su u cijeloj 2018.g. primali samo naknadu za rad u Savjetu i to Đuro Bukvić 196.400,00 neto, Nenad Horvatić 197.644,00 neto i Slavko Prišćan 198.132,00 neto. Nadalje, u dopisu HNS-a navodi se i da je Đuro Bukvić bio član Izvršnog odbora Hrvatskog nogometnog saveza od 16. prosinca 2012. do 5. lipnja 2017. kada je stavio mandat u mirovanje. Na sjednici Skupštine HNS održane dana 22. prosinca 2017. izabran je ponovno za člana Izvršnog odbora i istoga je dana stavio mandat u mirovanje. Nadalje, navodi se da je Nenad Horvatić bio član Izvršnog odbora HNS od 14. travnja 2014. do 05. lipnja 2017. kada je stavio mandat u mirovanje. Na sjednici Skupštine HNS održane dana 22. prosinca 2017. izabran je ponovno za člana Izvršnog odbora i istoga je dana stavio mandat u mirovanje te da je Slavko Prišćan bio član Izvršnog odbora HNS od 14. travnja 2014. do 05. lipnja 2017. kada je stavio mandat u mirovanje. Na sjednici Skupštine HNS održane dana 22. prosinca 2017. izabran je ponovno za člana Izvršnog odbora i istoga je dana stavio mandat u mirovanje. Isto tako, navodi se da su navedene osobe članovi Savjeta HNS od 05. srpnja 2017. te su jedini članovi Savjeta i da su im jednokratne naknade isplaćene kao naknada za rad u Savjetu, a koji se odnosio na poslove prije i tijekom Svjetskog prvenstva u Rusiji 2018. godine. Nadalje, navodi se i kako ne postoje naknade za obnašanje funkcija članova Izvršnog odbora u mirovanju. Navodi se i da je Odluku o isplati donio je Izvršni odbor HNS na sjednici održanoj 23. kolovoza 2018. godine. U prilogu očitovanju dostavljen je izvadak iz zapisnika Izvršnog odbora s navedene sjednice, u dijelu koji se odnosi na navedene osobe.

Člankom 18. stavkom 3. Zakona o sportu („Narodne novine“ broj 71/06., 150/08., 124/10., 124/11., 86/12., 94/13., 85/15., 19/16., 98/19., 47/20 i 77/20) propisano je da u slučaju sumnje je li neka djelatnost sportska djelatnost, u smislu Zakona o sportu, tumačenje o tome daje ministarstvo nadležno za sport, uz prethodno mišljenje Hrvatskog olimpijskog odbora.

Povjerenstvo je u predmetu koji se vodio pred Povjerenstvom pod brojem P-83/18 od Središnjeg državnog ureda za sport zatražilo mišljenje o tome smatra li se obavljanje funkcije člana Savjeta Izvršnog odbora HNS-a sportskom djelatnošću te je isti dana 31. srpnja 2018. g. dostavio očitovanje, KLASA: 740-01/18-02/00002 URBROJ: 518-02-18-0004 u kojem se navodi kako je to tijelo sukladno članku 18. stavku 3. Zakona o sportu pribavilo prethodno mišljenje Hrvatskog olimpijskog odbora, koje je dostavljeno u privitku, pod brojem 630/18 od 25. srpnja 2018. g.

U prethodnom mišljenju Hrvatskog olimpijskog odbora se navodi sljedeće: „Uvidom u Statut Hrvatskog nogometnog saveza usvojen 5. lipnja 2017. g. s izmjenama 6. travnja 2018. g. utvrđujemo da je stavkom 3. članka 48. navedenog Statuta propisana djelatnost i nadležnost Savjeta Izvršnog odbora Hrvatskog nogometnog saveza:

„Savjet Izvršnog odbora Saveza stalno je radno tijelo Izvršnog odbora koje raspravlja o pitanjima strategije nogometa u Hrvatskoj, surađuje pri izradi programskih dokumenata, razmatra stanje u pojedinim segmentima nogometne organizacije i daje prijedloge za njihovo unaprjeđenje, daje prijedloge i mišljenja tijelima Saveza. Nadalje se utvrđuje da je člankom 18. stavkom 1. navedenog zakona o sportu utvrđeno da su sportske djelatnosti u smislu tog Zakona: sudjelovanje u sportskom natjecanju, sportska priprema, sportska rekreacija, sportska poduka, organiziranje sportskog natjecanja, vođenje sportskih natjecanja i upravljanje i održavanje sportske građevine.“ Članak 19. stavak 3. Zakona o sportu također navodi da sportsku djelatnost organiziranja i vođenja sportskog natjecanja mogu obavljati sportske udruge i trgovačka društva sukladno odredbama navedenog Zakona. Nastavno na navedenu odredbu Zakona o sportu smatramo potrebnim napomenuti i odredbu članka 61. stavka 1. Zakona o sportu koji navodi da sustav, uvjete i organizaciju sportskih natjecanja u pojedinom sportu utvrđuje nacionalni sportski savez u skladu s načelima i elementima sustava koje je utvrdio Hrvatski olimpijski odbor i prema pravilima sporta i normama sportskih udruženja. Imajući u vidu navedene odredbe Zakona o sportu, konstatirajući da je Hrvatski nogometni savez nacionalni sportski savez koji ima određene nadležnosti utvrđivanja sastava, uvjeta i organizacije sportskih natjecanja u nogometu, da je organizacija sportskih natjecanja sportska djelatnost, Hrvatski olimpijski odbor smatra da se nadležnost odnosno djelatnost Savjeta Izvršnog odbora Hrvatskog nogometnog saveza kako je definirana navedenom odredbom članka 48. stavka 3. Statuta Hrvatskog nogometnog saveza, davanjem mišljenja i prijedloga o stanju i unapređenju pojedinih segmenata nogometne organizacije, među koje zasigurno spada i organizacija sportskih natjecanja u nogometu, ali i druge segmente nogometnog sporta, odnosi na sportsku djelatnost u smislu odredaba Zakona o sportu.“

Uvažavajući citirano prethodno mišljenje Hrvatskog olimpijskog odbora, Središnji državni ured za šport je gore navedenim očitovanjem utvrdio kako se obavljanje funkcije člana Savjeta Izvršnog odbora Hrvatskog nogometnog saveza smatra sportskom djelatnošću.

Slijedom navedenog, Povjerenstvo je utvrdilo kako obavljanjem funkcije člana Savjeta Izvršnog odbora saveza udruga Hrvatski nogometni savez dužnosnici nisu počinili povredu članka 14. ZSSI-a, budući da obavljanje navedene funkcije ne predstavlja obavljanje funkcije upravnog ili nadzornog tijela neprofitne udruge, nego predstavlja obavljanje sportske djelatnosti u smislu članka 13. stavka 3. ZSSI-a.

Slijedom navedenog, dužnosnici su za obavljanje sportske djelatnosti imali pravo na naknadu te su istu sukladno članku 13. stavku 4. bili dužni prijaviti u Izvješću o imovinskom stanju podnesenom krajem godine u kojoj su navedeni prihodi ostvareni, što su isti i učinili. Pritom Povjerenstvo napominje kako su prilikom odabira vremenskog raspona u kojem im je navedena naknada dodijeljena trebali odabrati opciju „jednokratno“, a s obzirom da se u protivnom odaje dojam da istu primaju svaki mjesec, odnosno da su istu primili za obavljanje određenih poslova tijekom godine.

Stoga, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Đuro Bukvić, elektronička dostava
2. Dužnosnik Nenad Horvatić, elektronička dostava
3. Dužnosnik Slavko Prišćan, elektronička dostava
4. Objava na internetskoj stranici Povjerenstva
5. Pismohrana